Papersnake/gushiwen huggingface dataset:
郡圃上已二首
杨万里（宋代）

旋收雨夕放晴晨，禊月风光正可人。
间白参红方是锦，疏桃散李不成春。
送贾推官赴绛州
欧阳修（宋代）

白云汾水上，人北鴈南飞。
行李山川远，风霜草木腓。
郡斋宾榻挂，幕府羽书稀。
最有题舆客，偏思玉麈挥。
崇宁元年闰六月廿五日道祖再按盐亭经光禄坂
薛绍彭（宋代）

光禄坂高盐亭东，潼江直下如弯弓。
山长水远快望眼，少陵过后名不空。
当时江山意不在，草动怕贼悲途穷。
客行益远心益泰，即今何羡开元中。
少年游 其一
杨泽民（宋代）

金炉喷兽枕敧山。衾帐不知寒。数片飞花，初临窗外，犹作坠梅看。

明年此际应东去，藤轿逐征鞍。山水屏中，莺花堆里，相与下临安。
菩萨蛮（双松庵月下赏梅）
李廌（宋代）

城阴犹有松间雪。松间暗淡城头月。月下几枝梅。为谁今夜开。

尊前簪素发。自拥繁枝折。疑是在瑶台。宝灯携手来。
即席次韵
胡仲弓（宋代）

前山雨过碧纹凹，领客携樽出近郊。
花压重城归去晚，一窗风月恣推敲。
妙庭观二首
谢伋（宋代）

云軿一去远难追，丹鼎埋光固不疑。
承露仙人辞汉后，几重深杳隔瑶池。
虎溪
陈舜俞（宋代）

紫霄道士贪云鹤，五柳先生泥酒杯。
不为清风与明月，道人何事过溪来。
张翰
徐钧（宋代）

旷达清才轻爵禄，秋风才动便思鲈。
此中杯酒一时乐，却道他时名不如。
梁竑夫挽诗二首 其一
洪适（宋代）

材高易盘错，语妙出波澜。和气如春暖，交情耐岁寒。

牧民千里治，奉使五刑宽。杖屦怀陈迹，琴亡曲罢弹。
挽蔡西山先生
刘砺（宋代）

念昔抠衣日，宁知辈行殊。
师才惊宇宙，鄙学困虫鱼。
纪历深皇极，谈兵浅律书。
伤心濂水别，有惑更谁祛。
和陈恬思其叔子思有书斋在山中二首
李廌（宋代）

古寺愔愔映夕岑，谷风凄劲触霜林。
曩时蕙帐知何处，不见山人来苦吟。
径坂左司使君惠和近诗为亲而喜合天理之公得性情之正复用韵以庆 其二
赵汝腾（宋代）

何曾学圃学为农，陋巷萧然白发翁。便拜冯唐长郎署，更荣弘景相山中。

诏褒忠孝垂青史，上想仪型遣画工。庄叟湛然元不动，平生风雨视穷通。
题河源诸兄壁
吕南公（宋代）

不见诸兄十载稀，重来问事只伤悲。一家未有中兴地，两地皆伤永感时。

道在莫亏清白业，力微空赋鹡鸰诗。吾门旧庆天如报，会向层霄得桂枝。
我生
郑思肖（宋代）

我生逢叔世，凡事倍辛勤。汉鼎乱犹在，胡笳愁不闻。

好花嫌朔雪，回雁避南云。无奈浩然气，临风歌古文。
和黄教授山堂招饮
吕声之（宋代）

鼎彝事业未渠休，鸥鹭寻盟暂与俦。
路入芝岩真绝地，客延蓬岛尽名流。
不辞一洗陶巾醉，更拟双飞谢屐游。
谁赏洪都高阁句，落霞孤鹜唱渔舟。
霜天杂兴
陆游（宋代）

少学愚公一味愚，暮年仍似病相如。
闲吟寄友惟生纸，草具留僧只野蔬。
雨涩溪流殊未足，霜高木叶已无余。
潭州丞相怜衰疾，细字时收尺素书。
擬张籍上裴晋公
钱易（宋代）

午桥庄上千竿竹，绿野堂中白日春。
富贵极来唯叹老，功名高后转轻身。
严更未报皇城里，胜赏时游洛水滨。
昨日庭趋三节度，淮西曾是执戈人。
秋思
石沆（明代）

旷野碧云暮，园林白露秋。
水花清瑟瑟，窗竹冷修修。
索莫惟禁酒，踌躇欲上楼。
相思不相见，多病益多愁。
题张来仪青山白云图
童冀（明代）

天下几人画董元，近代独数高房山。房山不独妙形似，辅以丹碧增其妍。

往年未识庐山面，曾向房山画中见。高堂白日生云烟，分明坐我南康县。

大山嵯峨倚天立，倒捲银河泻空碧。山山起伏争坡陀，海涛出没晴云多。

醉酣老眼重摩挲，此身便欲栖烟萝。十年一梦隔云海，却向长江闻棹歌。

青山于人如旧识，满眼黄尘非故国。羞将白发照沧浪，咫尺家山归未得。

先生旧业庐山前，丹青蚤得房山传。还能作画远相寄，白头共赋归来篇。
中山临上人院观牡丹寄诸从事
杜荀鹤（唐代）

闲来吟绕牡丹丛，花艳人生事略同。半雨半风三月内，

多愁多略百年中。开当韶景何妨好，落向僧家即是空。

一境别无唯此有，忍教醒坐对支公。
禅人并化主写真求赞
释正觉（宋代）

鉴之现像，谷之藏神。
六门随万彙，三昧入诸尘。
月通犀角晕，华到蜜房春。
历历之机果明了，更嫌何处不相亲。
浣溪沙（涧上昌甫有词）
韩淲（宋代）

闲里相看两鬓秋。酒能沾醉雨能幽。吾庐何幸得翁留。

世路尽教终易与，山林佳话恐难酬。人来人去亦知不。
晚出升州门
王同祖（宋代）

晚驱羸马出东城，过尽三岗路却平。村店夜深人语静，隔桥风递暗潮声。
感年
邹浩（宋代）

一世三十年，我今二十九。昔人当此时，事业已不朽。

颜渊语心斋，瞠若夫子后。著录盈三千，独居四科首。

荀彧王佐才，智略子房偶。脱身作谋主，谈笑解纷纠。

元宾与习之，二李相左右。复命索玄微，词章配韩柳。

夙成更超伦，初不愧黄耇。项橐实可师，仲尼安敢友。

孔融登龙门，元礼接弥厚。叔度千顷波，能使荀淑忸。

陈蕃置一室，誓涤天下垢。贾谊入朝廷，号咷动明后。

陆机文赋成，见者咸敛手。祢衡孰比俊，帝室宜见受。

李贺锦囊中，佳句敌琼玖。相望编简上，灼灼列星斗。

而我独何人，拟之一无有。追维故时事，浃背汗如浏。

穷年坐井底，曾不辨齑臼。多岐既亡羊，画虎欲类狗。

狂澜傥不回，何以刷兹丑。吁嗟岁律逝，易于屈伸肘。

分阴所当惜，来者勿复苟。譬彼力田子，耘锄肯卤莽。

所期嘉苗成，不使乱于莠。血气况方刚，龙钟未为叟。

高名非我心，没齿庶无咎。
和马伯庸御史效义山无题四首 其三
薛汉（元代）

乘槎准拟逐秋潮，却访成都万里桥。沧海有山皆缥缈，青云无里不迢遥。

閒居潘岳惊斑鬓，归去陶潜懒折腰。后夜相期明月上，露台高处弄笙箫。
和答彦恭弟
彭华（明代）

自笑为人癖更痴，不才真恐负明时。朝回高枕从吾懒，梦觉看云正尔思。

春雨半酣桃浪阔，秋风莫遣雁书迟。早来共听箫韶奏，不独虞廷有一夔。
题临赋轩
洪迈（宋代）

苍山围岑寂，下有一水奔。
闭户卧风雨，束蒿翳篱藩。
寥哉只树人，心远忘世喧。
此身自蘧庐，长物余此轩。
鸟语幽梦断，香横经帙翻。
未成借路行，自要窥潺湲。
远师渊明意，不愧灵魂。
月度了无迹，风行偶成痕。
心境两清妙，尺喙何由吞。
赋诗安所取，碧云未足论。
何当揣朱丝，窈眇弦我言。
题陈氏西园
萧立之（宋代）

旧赋西园墨尚新，西园风物又精神。子孙相望百年事，宇宙重回一气春。

独乐风流今寂寞，平泉言语谩悲辛。两家子弟材智下，撞破烟楼有几人。
次韵张刚父观物轩
周权（元代）

观物之变观化原，游物之初游于天。万象起灭随飞烟，守之惟一天乃全。

秋风叶落春花妍，盛衰老壮人皆然。潜机剥复相回旋，至理妙契言难传。

张君目击道所存，身具太极谁参玄。返君观物观诸心，我心外物安能迁。

鹤长凫短随所便，莫问漆园齐物篇。
和熊叔雅四咏 其一 石峰春霭
刘子翚（宋代）

寒山远欲无，春在冥濛处。何如扫浮阴，尽放岧峣露。
曹仁宪谨荣寿 其四
苏衮荣（清代）

讲席斯文课切磋，肯因小邑废弦歌。新成试院觚初破，自是虚堂鉴不磨。

哕却鸾旂丝竹奏，输将鹤俸鼓钟和。奎声辉映弧星朗，到处葵忱听玉珂。
寓斋即事柬述庵七叠前韵
赵文哲（清代）

圆跏无蒲手无锡，结夏何如僧面壁。平生但蓄无弦琴，不爱奇声传霹雳。

官斋清绝清似水，一刺不通非有激。林飔吹鬓凉丝丝，花雾侵衣阴幂幂。

檐端双鹊晓声乾，帘外一鸠午语寂。苍苔雨后三径封，除却羊求踪孰觅。

人到中年感易生，酒垆岂为邻家笛。故园昨寄万里书，情话依然共亲戚。

青衫只道泪痕多，战血那知今未涤。多谢加餐劝我勤，惠州饭许东坡吃。

华胥闻说胜钧天，假道应从醉乡适。九衢处处有尧樽，酒德谁能使民觌。

比来曹事都不知，拄颊西山秋欲滴。相将料理苦吟身，缚裤横刀再临敌。
送林子高
叶适（宋代）

老我追随亦賸人，研轩标格久成尘。
意先远水常趋海，节与修篁自作筠。
谏苑旧知欣有信，漆坊新隐叹无邻。
梅花应待行时发，野岸山房探得春。
和慎思诗呈同院诸公
蔡肇（宋代）

诸彦联翩入，斯文迤逦回。
滔滔引溟涨，烂烂缭岩隈。
此地身拘窘，他时心往来。
倡酬真有味，雇我独非才。
次韵和应之判官宠示之作
毕仲游（宋代）

青衫补绽发鬅松，未信无文可送穷。醉入南山题石虎，梦回西洛赋惊鸿。

君才特起如秋鹗，我病微吟若夏虫。场屋旧游都老大，可怜乐事转头空。
遗老斋绝句十二首
苏辙（宋代）

避事已谢客，养性不看书。
书中多感遇，掩卷辄长吁。
见诸邑遍立粥厂高旗旗书抚院明文饥者之口果及粥乎否也
郭之奇（明代）

独怜疮补计，今下肉糜文。巧妇炊谁见，邦人谷未闻。

群哺非易合，中饱竟难分。自古流图绘，何时达圣君。
晚春即事
王镃（宋代）

云气不分明，天阴忽又晴。
喜凉溪鹊浴，知雨沼蛙呜。
仙药黄精饭，斋蔬白蕈羹。
惜春吟未就，闲踏落花行。
声声慢·双双旧家燕子
佚名（宋代）

双双旧家燕子，又飞来、清明池阁。
奉和入潼关
许敬宗（唐代）

曦驭循黄道，星陈引翠旗。济潼纡万乘，临河耀六师。

前旌弥陆海，后骑发通伊。势逾回地轴，威盛转天机。

是节岁穷纪，关树荡凉飔.仙露含灵掌，瑞鼎照川湄。

冲襟赏临睨，高咏入京畿。
依韵王司封宝臣答卷
梅尧臣（宋代）

王家再见仲宣诗，鱼目盈车换斗玑。
自愧不从灵蚌吐，谁教相并夜蟾飞。
暂增光价千金重，终觉枯陈一芥微。
已出至珍来弹雀，恩蛇衔报此能希。
送玄同真人李抱朴谒灊山仙祠
李隆基（唐代）

城阙天中近，蓬瀛海上遥。归期千载鹤，春至一来朝。

采药逢三秀，餐霞卧九霄。参同如有旨，金鼎待君烧。
好时光 分箔
左锡嘉（清代）

试看吴蚕眠起，才过了、艳阳辰。龙女这番光簇簇，馀香细细薰。

此际须密省，把翠箔，及春分。五色留佳种，护惜费殷勤。
华阴道中
吕陶（宋代）

畏日衔山势欲沉，马头西去又骎骎。道傍槐柳阴浓处，时有清风怏我襟。
谷树
姚鼐（清代）

墙西生谷两株连，阴蔽斜阳媚夕烟。恶木岂能妨志士，吾庐何厌聒繁蝉。

窗閒细响鸣秋籁，屋角新光照上弦。幸假不才居隙地，清风时为至江天。
寿定叟弟
张栻（宋代）

闻说年来更老成，清心寡欲厌纷纭。
固知造物有深意，端享修龄看策勋。
次韵张耒学士病中二首
苏辙（宋代）

一卧怜君三十朝，呼医仍苦禁城遥。
灵根自遂新阳发，病枿従城野火烧。
吻燥未须寻曲蘖，囊空谁与典絺蕉。
何时匹马随街鼓，睡起频惊髀肉消。
尘垢污人朝复朝，病中吟啸夜方遥。
长空雁过疑相答，虚幌萤飞坐恐烧。
稍觉新霜试松竹，未应寒雨败梧蕉。
従来百链身如剑，火灭重磨未遽销。
挽潘守 其一
林希逸（宋代）

诗书家世事，公独妙兵筹。异质生三乳，时名放一头。

万山丛里邑，五岭水边州。谩道登朝去，功多恨未酬。
杳杳堂
文同（宋代）

杳杳堂何者，余常此养愚。
放身依曲几，忘虑若枯株。
庄老题书册，乔松列画图。
客来休见问，非尔识于于。
柳枝辞十二首
徐铉（宋代）

蒙蒙堤畔柳含烟，疑是阳和二月天。
醉里不知时节改，漫随儿女打鞦韆。
卜算子（赠陈五星）
翁合（宋代）

口诵百中经，手运周天数。试问薇垣一小星，谁知是、韩王普。

知薇客星来，知薇贤人聚。我若乘槎犯斗牛，莫向常人语。
风菊
薛幼芸（清代）

百卉随风靡，惟君意不平。由来强项令，未肯折腰迎。
题萝坑玉岩书院
释今沼（明代）

万峰藏一阁，秋尽气萧森。夜雨不知处，晓云犹在岑。

藤缘偷栗鼠，树响饲雏禽。缅想前贤乐，茶铛泉石阴。
寄葛元成
王汶（宋代）

子规啼不歇，君向越山听。
既已疎吟伴，谁当共酒瓶。
松花全是粉，柳絮半为萍。
自笑无生计，閒笺相鹤经。
李伯时画其弟亮功旧宅图
苏轼（宋代）

乐天早退今安有，摩诘长闲古亦无。
五亩自栽池上竹，十年空看辋川图。
近闻陶令开三径，应许扬雄寄一区。
晚岁与君同活计，如云鹅鸭散平湖。
芙蓉水涨歌
杨结基（清代）

碧空一夜银河决，泻下尘寰势澍泬。幽居三日常闭门，闻说蓉湖水波阔。

我来观涨蓉湖边，新晴万象争芳妍。琉璃万顷忽迸碎，一棹击破湖中天。

回头别望垂杨浦，锦缆牙樯不知数。坐中俱是观涛人，吴姬玉腕轻摇橹。

风起波纹叠万重，河流震荡何汹汹。涛头怒卷声忽壮，雄驱凫屿惊潜龙。

龙峰倒影势夭矫，还似游龙下云里。兰若楼高水面浮，颔下一颗明珠小。

忆昔范蠡乘扁舟，五湖散发随中流。黄金万镒空铸像，飘然世外恣遨游。

我今怀古意慷慨，欲仰高风不可再。惟余水面丹毛凫，浴戏浮沈逐荇菜。

此时落日沈山阿，归来击楫扬微婆。茫然湖山渺无极，隔舟静听吴侬歌。

吴刚斫桂银蟾窟，失手劈破团圞月。半轮却落湖水中，半轮依旧悬天阙。

月光水色接天遥，舟师絮语知夜潮。试看堤外青山影，何似扬州廿四桥。
题江贯道山水十绝
刘克庄（宋代）

展卷嗟丘也，东西南北人。
昔还行脚债，今作卧游身。
赵省斋出示所和天童师偈句亦次其韵
家铉翁（宋代）

虚空楼阁易欹倾，宝地工夫似掌平。
四圣传来是周易，个中自有定盘星。
江浦吟追次林南川韵二首 其二
李以龙（明代）

云閒水淡更清佳，万古风流是此家。那得春风坐明月，漫寻流水问桃花。

青牛已去关门路，紫气空残嶂外霞。目断闭门长坐处，微茫江上数峰斜。
山居十三首
蔡格（宋代）

寤寐前修相感深，一巾衣钵此传心。
叮咛莫问如来界，本体工夫在此寻。
雪
谢逸（宋代）

春云结成三日霖，朔风吹作一尺雪。纷纷委地玉花乱，皎皎照户虹光发。

一樽相对老孟光，寒窗痴坐灯明灭。踏雪观梅亦不恶，月夜西楼更清绝。
奉题恩赠中宪大夫前崇庆州牧常理斋爱吟草 其二
孟邵（清代）

岂惟鸿业在文章，大节昭然纪太常。我是蜀人知最悉，至今立像仿桐乡。
牢落
彭汝砺（宋代）

牢落归来水一隅，卧思天阙自烦纡。祇知今夕又明日，不觉少烦成壮夫。

祸去不虞堪太息，势临无备独长吁。忧时未有如君老，愿听丹囊上禁涂。
次韵答张乃直
王灼（宋代）

才如北海岂云疏，局促从来笑腐儒。只作文章希屈马，不将门户敌崔卢。

公车奏议三千牍，京洛风尘十二衢。回首知君几多恨，肯甘华发老江湖。
纳凉即事
戴炳（宋代）

炎蒸欣傍晚，扫地坐宽凉。入竹风逾冷，生荷水亦香。

蚁行缘食几，萤照落书床。听得农人语，今年稻穗长。
客楼戏集唐人句
宋伯仁（宋代）

门掩杨花一夜风，自怜羁客尚飘篷。
不堪吟罢东回首，鸟傍岩花红晚红。
园人献蒲萄
刘敞（宋代）

婉婉柔条万虺蟠，累累佳实紫金寒。甘泉渗液秋香重，瑞露凝膏晓色乾。

鲛室珠盘惊不定，蓬莱金体恨微酸。贵人宁借凉州牧，暂负衡门报一餐。
四祖赞
释道冲（宋代）

抹过从前解脱坑，双溪路上绝人行。
衣盂至老无分付，逼得栽松死复生。
赠别高三十五
李颀（唐代）

五十无产业，心轻百万资。屠酤亦与群，不问君是谁。

饮酒或垂钓，狂歌兼咏诗。焉知汉高士，莫识越鸱夷。

寄迹栖霞山，蓬头睢水湄。忽然辟命下，众谓趋丹墀。

沐浴著赐衣，西来马行迟。能令相府重，且有函关期。

黾勉从寸禄，旧游梁宋时。皤皤邑中叟，相候鬓如丝。

官舍柳林静，河梁杏叶滋。摘芳云景晏，把手秋蝉悲。

小县情未惬，折腰君莫辞。吾观主人意，不久召京师。
辛未春月由温州至处州道上杂咏 其一
郭式昌（清代）

双塔江心孤屿留，昔贤觞咏此风流。绿蘋香送清风远，疑有吟声出孟楼。
曝背和贾汝阳韵
周瑛（明代）

四海谁同曝，半檐吾自分。背温如挟纩，气煖欲蒸云。

瘦影傍梅见，鼾声隔竹闻。爱君思有献，点窜列生文。
自芳华楼过瑶林庄
陆游（宋代）

春晚江边草过腰，雨余楼下水平桥。
名花未落如相待，佳客能来不费招。
栏角峭风罗袖薄，柳阴斜日玉聪骄。
此身醉死元关命，敢笑闻鸡趁早朝。
上合肥太守侍读傅公
彭汝砺（宋代）

肥水当时守，商岩几代孙。精明应玄象，清白接灵源。

山岳分凝应，球琳让粹温。一书开主惑，群力破奸魂。

万事非吾计，孤忠自所存。遗声双禁闼，宠锡两朱轓。

道路生新乐，江湖洗旧民。泽馀沾草木，孚至及鱼豚。

不肖尘华幕，无材愧素餐。误悬徐孺榻，喜上李膺门。

簿领才伤拙，尘埃貌苦村。初终承至训，老稚饮殊恩。

遂恐徵书至，还归近侍尊。蛟龙不潜隐，雕鹗自飞翻。

会亦惩衰弊，应须正本原。纪纲维尽力，狐鼠可忘言。

鼎鼐开先烈，盐梅及后昆。祇知心缱绻，不觉语真繁。
扃秀亭
沈大椿（宋代）

倦飞山鸟未能迁，心在孤云叠嶂间。
大水雄山须远适，好风佳月自幽閒。
非关谢傅当年事，何似周郎旧日山。
安得此心成独往，白鸥盟约在江湾。
【双调】风入松
商衟（元代）

嫩橙初破酒微温，银烛照黄昏。玉人座上娇如许，低低唱白雪阳春。谁管狂风过处，那知瑞雪屯门。
【乔牌儿】画堂更漏冷，金炉篆烟尽。厮偎厮抱心儿顺，百年姻两意肯。
【新水令】晓鸡三唱凤离群，空回首楚台云褪。枕上欢，霎儿恩。漏永更长，怎支持许多闷？
【搅筝琶】萦方寸，两叶翠眉颦。万想千思，行眠立盹。半世买风流，费尽精神。呆心儿掩然容易亲，吃不过温存。
【离亭宴煞】客窗夜永愁成阵，冷清清有谁存问？汉宫中金闺梦断，秦台上玉箫声尽。昨夜欢，今宵恨，都只为风风韵韵。相见话偏多，孤眠睡不稳。暮云楼阁景萧疏，秋水泛萍湖。几双鸣鹭蒹葭浦，昏鸦噪争宿林木。锁闲愁朱扉半掩，约西风绣帘低簌。
【乔牌儿】倦将鸳被舒，愁把黛眉蹙。戍楼寒角声凄楚，引初更催禁鼓。
【新水令】夜深香烬冷金炉，对银釭甚娘情绪。和泪看，寄来书。诉不尽相思，尽写做断肠句。
【搅筝琶】心怞忬，刚道不思虑。除饮香醪，醉时节睡足。但合眼见他来，欲语从初。言不尽受过无限苦，恰欲待欢娱。
【离亭宴煞】秋声儿也是无情物，忽惊回楚台人去。酒醒时鸾孤凤只，梦回时枕剩衾余。塞雁哀，寒蛩絮，会把离人对付。翠竹响西风，苍梧战秋雨。
春从天上来（武昌秋夜）
周伯阳（宋代）

浩荡青冥。正凉露如洗，万里虚明。鼓角悲健，秋入重城。仿佛石上三生。指蓬莱路，渺何许、月冷风清。倚南楼、一声长笛，几点残星。西风旧年有约，听候蛩语夜，客里心惊。红树山深，翠苔门掩，想见露草疏萤。便乘风归去，阑干外、河汉西倾。笑淹留，划然孤啸，云白天青。
题郑舜举蔗庵
韩元吉（宋代）

吾州富佳山，修竹连峻岭。
居然缚尘埃，一见辄心醒。
岂知刺史宅，跬步閟清景。
古木盘城隅，石径幽且迥。
当年徐常待，坐爱云水冷。
溪南群峰秀，矗矗锥出颖。
郑公闭阁暇，独步毘庐顶。
曰此气象殊，逍遥步方永。
唤客倒清樽，燃薰煮奇茗。
庭空无一事，宾吏绝干请。
佳处由渐入，斯语烦记省。
渊明尝有语，结庐向人境。
恍如白莲社，挥尘对宗炳。
谁云忙里閒，要识动中静。
我来款妙论，散策步林影。
心田豁丛茅，气马罢征骋。
他时记棠阴，老意亦深肯。
柳摇金
沈蔚（宋代）

相将初下蕊珠殿。似醉粉、生香未遍。爱惜娇心春不管。被东风、赚开一半。

中黄宫里赐仙衣，斗浅深、妆成笑面。放出妖娆难系管。笑东君、自家肠断。
松涛轩
张昱（元代）

松声学海涛，汹汹不可息。如驱万山泉，迸落千丈石。

浩然入清听，心与境为一。焉知咸阳道，车马走赤日。

大哉利名事，静者梦不及。
句 其六十七
徐俯（宋代）

颇知鹤胫缘诗瘦，早弃鱼须伴我闲。
梅后久雨
方一夔（宋代）

自入梅天气力微，不堪暑湿互蒸炊。鬓边衰白三千丈，雨后昏蒸十二时。

积润图书供火焙，新裁罗褐覆香匜。小占定有朝晴喜，忽听蒸莺语柳枝。
题闽县西湖
陈康伯（宋代）

凿开百顷碧融融，颍上钱塘约略同。
杨柳两堤连绿荫，芰荷十时馥香风。
波涵翠巘层层出，潮接新河处处能。
舆诵载涂农事起，从今岁岁作年丰。
下第
罗邺（唐代）

谩把青春酒一杯，愁襟未信酒能开。江边依旧空归去，

帝里还如不到来。门掩残阳鸣鸟雀，花飞何处好池台。

此时惆怅便堪老，何用人间岁月催。
寿徐封君翰检端铭之父
余继登（明代）

忆昔年当龆龀时，与君诸弟相游嬉。君时文章光陆离，淩云有赋众所奇。

投分未登孺子榻，论交已受季方知。三十馀年疾如驶，予发种种已如此，君今头颅可知矣。

闻君年开六帙馀，骨格清奇鹤不如。教儿已作凤池客，携室同向鹿门居，君今不乐将安须。

春花发繁红，秋樽湛芳绿。鸠杖双携灵寿筇，紫箫共度长生曲。

何必怀金纡紫谒帝庐，又何必求仙问道访茅屋，如此五年愿亦足。
过顺流口寻归舟不见留寄旷伯逵
刘崧（元代）

居人惜离别，行子念归路。牵衣苦徘徊，酬酢乃烦屡。

岂知风力苦，徒侣惜迟暮。孤帆竟先发，江永不可渡。

登高望前湾，欲往复回顾。令我行踯躅，感君郁情愫。

去翼安可招，苍苍但昏雾。
禅人写真求赞 其二
释正觉（宋代）

古涧退潦，寒林著秋。山空云自在，水净月相投。向道底心非世用，更嫌何处不风流。
廓然再和复答之六首 其二
释德洪（宋代）

与君藉草湖边坐，听我论怀句句真。慵斗睡魔强分怯，懒酬诗债不须瞋。

亦知人寿一百岁，已识老来三十春。相见几回开口笑，忧愁风雨可胜频。
秦楼月
蒲道源（元代）

昌期遇。天齐九五符乾数。符乾数。今朝称贺，载逢初度。金茎玉屑和丹露。宝炉沉水腾香雾。腾香雾。祈君万寿，永承洪祚。
句
邵迎（宋代）

盐鼓调羹金液腻，橙齑荐鲙玉丝肥。
仲天贶、王元直自眉山来见余钱塘，留半岁，
苏轼（宋代）

为余远致殷勤，瑞草桥边老人。
红带雅宜华发，白醪光泛新春。
贻李南平
殷文圭（唐代）

紫殿西头月欲斜，曾草临淮上相麻。

润笔已曾经奏谢，更飞章句问张华。
秋雨夜闻乡中近事殊可感
李昌祺（明代）

得失无心总不惊，秋来偏动故乡情。寻常窗外梧桐雨，不似今宵不耐听。
怨遥夜
曹勋（宋代）

六龙灭景兮疾如驰，结邻矘蟒兮沉海涯。
飞霜烈烈以袭物兮，其容惨栗。
阴风凛凛而薄人兮，其声凄悲。
长芦阻风
彭汝砺（宋代）

纵目江南路，系船淮上村。长芦云作阵，高柳石为根。

浪逐江风急，潮连海水浑。雪霜千骑散，钲鼓万兵屯。

蒲藻鱼游处，泥沙鸟篆痕。参差邻画舫，咫尺想空门。

贝叶有秘语，韦编无近言。漫瞻双去翼，空饰两朱轓。

好在弥天释，何如炙輠髡。浊清罗酒斝，南北看风幡。

敬信无非事，精微讵可论。孤忠天未弃，尚合辱垂恩。
上亭北轩对月吹笛得才元舍人昭华引醉霜月草
文同（宋代）

潋滟金波泻碧空，隔霜寒影下征鸿。
夜深一笛昭华引，吹满千岩万壑中。
热
方岳（宋代）

借使长空插羽翰，人间无地着高寒。
一丘自作清凉国，两曜谁司赤白丸。
老去诗犹堪杖屦，快哉风亦懒衣冠。
贵人要与常人别，宝带围腰大耐官。
真直院招饮道山群玉堂自陈秘监而下凡八人坐
汪莘（宋代）

压架春风十万条，护檐霜干自萧萧。
一朝尽识群贤面，陡觉星辰共碧霄。
特尚可
洪亮吉（清代）

钟离崩，陷石穴，一如丹，一如漆。入穴多于虫，出穴莫敢雄。

拔剑刺屋居其中，盐神冉冉兮纷相从。神之一飞兮九日尽落，浃旬茫茫兮不见城郭。

天空空，野梦梦，遗以青缕，射以雕弓。盐神去，王廪地。

特与雄，廪君裔。欲寄食，宁作贼。官贪如狼政如火，李特尚可尚杀我。
十八学士登瀛洲歌题李公麟所画
弘历（清代）

府开天策敦儒林，章缝鱼雅欣盍簪。优游永日夫何事，未必徒耽经史资歌吟。

当时学士数十八，世间争羡登瀛洲而入琳阙。试问阎家右相传神笔，是中谁果真仙骨。

我闻潜龙勿用子之纲，通易岂必惟京房。雍容群彦倘陈及，庶其祸弭䦧于墙。

春秋要欲责贤备，我偶为歌申其义。伯时摹古搆长图，有合阎乎姑且置。
香奁追和元人黄伯旸韵 其一
朱诚泳（明代）

迢递云山阻，庭花几度开。恼人双蛱蝶，飞去更飞来。
郑国太挽词四首 其三
张纲（宋代）

兰桂秋风一夜催，衮衣何处望南陔。堂垂斗帐销香篆，鉴掩飞南下玉台。

汉使从天虚卤簿，胡笳和月助悲哀。东门咫尺佳城在，双鹤飞空日几回。
出石门
骆宾王（唐代）

层岩远接天，绝岭上栖烟。松低轻盖偃，藤细弱丝悬。

石明如挂镜，苔分似列钱。暂策为龙杖，何处得神仙。
客中有怀东山诸子 其一
陈瀚（清代）

知我邓夫子，英年好论文。平生多白眼，高义薄青云。

湖海能穷命，狂名痛累君。祇今伤肮脏，不敢对斜曛。
辛苦行
李新（宋代）

君采北山薪，妾捕西豀鱼。
登山莫避险，入山深何虞。
君行妾亦行，辛苦同朝晡。
相乐成家室，此义千载孤。
宿富庄驿
曹允源（清代）

树里村墟火几星，炊烟漠漠起岩扃。暮程车马催人歇，贫女琵岩絮客听。

墙外漏敲孤月落，灯边梦绕万山青。早眠为怕宵征苦，袱被蒙头唤不醒。
开窗
徐夤（唐代）

闭户开窗寝又兴，三更时节也如冰。长闲便是忘机者，

不出真如过夏僧。环堵岂惭蜗作舍，布衣宁假鹤为翎。

蔷薇花尽薰风起，绿叶空随满架藤。
简杨莪蒿
孙奇逢（明代）

老至躬耕卫水涯，纆桑君复惜年华。山川独放达官舫，鸡黍重寻野客家。

竹隐锉帘闲鸟雀，尘飞谈笑带烟霞。穷庐近识身多累，得借桐阴晚种瓜。
宋江三十六赞
龚开（宋代）

有飞飞儿，出家尤好。
与尔同袍，佛也被恼。
夜坐
陆游（宋代）

老知世事谩纷纷，纸帐蒲团自策勋。
一夜北风吹裂屋，石楼无耳不曾闻。
见云顶山
吕陶（宋代）

朝见云顶明，暮见云顶暗。阴见云顶浓，晴见云顶淡。

云顶乃一物，百态异舒惨。朝暮不相失，阴晴可先探。

于吾如有缘，静景供远瞰。搜求入风骚，刻琢费铅椠。

一语小如意，读之惟自颔。深惟出处途，两得亦谁敢。

云霄有达士，丰禄侈饮啖。终身落世网，尘垢渍衡紞。

虽逢物境胜，何暇纵游览。丘壑有幽人，俗绳不可缆。

茂林适情性，清泉涤肝胆。野饭止一盂，往往乏藜糁。

予生安拙计，万事耻浮滥。宦游若不乐，进退殊壈坎。

廪俸才数斛，忧责如舍担。饱食坐看山，閒心复何憾。
戒各
陆游（宋代）

物生天地间，同此一太虚，林林各自植，但坐形骸拘；日夜相残各，曾不置斯须，皮毛备裘褐，膏血资甘腴。
鸡鹜羊彘辈，尚食稗与刍；飞潜何预汝，祸乃及禽鱼。
豺虎之害人，亦为饥所驱；汝顾不自省，何暇议彼欤？又于人类中，各私六尺躯，方其忿怒时，流血视若无。
我欲反其源，默观受气初，梃刃之所加，惨若在我肤。
朝饭一釜豆，暮饭一杯蔬，扪腹茆檐下，陶然欢有余。
杨花词三首 其三
李廌（宋代）

苦恨红梅结子，生憎榆荚悠悠。解送十分春色，能添万斛新愁。
读鬼诗拟作二首 其二
薛季宣（宋代）

至乐纷华苦未真，至游无朕亦无身。细看浮世多尘坌，如我得归能几人。
与迥弟戏奕
谢迁（明代）

饱饭舟中漫奕棋，亏成何用置欣悲。平吴论协推枰日，破贼功轻折屐时。

閒里纹楸供伴侣，老来驽马倦驱驰。旧时赌墅荒芜久，今日归来慰所思。
依韵答人九华山图
张咏（宋代）

每忆眠云处，当檐列翠屏。有时聊极目，尽日坐忘形。

去此心惟聊，悬图恨忽醒。数峰秋欲活，虚籁夜重听。

地镇三吴远，天连万古青。几人曾得道，是草即通灵。

松鹤闲窥鼎，龛僧闇诵经。终须卜长往，回首谢明庭。
次天锡题畅曾伯幽居
李孝光（元代）

淮水清瀰瀰，好山多近村。市收僧乞米，舟舣客过门。

灯火邻家夕，风沙泺水昏。卜居谙土俗，野老旧能言。
车制
华岳（宋代）

昔年刘震帅池阳，曾制轻车学运粮。
独辐不堪承重向，至今零落在行廓。
宫词
邹登龙（宋代）

内人倚遍玉楼东，晓色开云腊雪融。
羯鼓一声花尽拆，三郎自唤作天公。
天马引
李攀龙（明代）

胡风雨駪駪而空，山有人踯躅兮悲鸣。匝余室兮三行。
八月十四夜对月
方岳（宋代）

澄空四无云，明月如凝霜。
岸巾南窗下，领略今夕凉。
鸱夷渴生尘，风味不可忘。
欲上排九关，笺此世故忙。
百年几今夕，今我持空觞。
竹君自可人，清影飞度墙。
挹彼风露姿，浣此冰雪肠。
明当醅瓮熟，春溜翻糟床。
良夜难虚拘，当复会此堂。
所不偿予言，有如明月光。
次韵谢黄斌老送墨竹十二韵
黄庭坚（宋代）

古今作生竹，能者未十辈。
吴生勒枝叶，筌寀远不逮。
江南铁钩锁，最许诚悬会。
燕公洒墨成，落落与时背。
譬如刳心松，中有岁寒在。
湖州三百年，笔与前哲配。
规模转银鉤，幽赏非俗爱。
披图风雨入，咫尺莽苍外。
吾宗学湖州，师逸功已倍。
有来竹四幅，冬夏生变态。
预知更入神，後出遂无对。
吾诗被压倒，物固不两大。
冷舍偶成示儿
王义山（宋代）

悔著当初误出山，无聊情绪几多般。尽教茅舍云遮断，已约梅花月送还。

旅兴须凭酒消遣，家书不住报平安。逢人休道为官好，骨肉团栾胜做官。
送郑无欲改官知合江县二首
孔武仲（宋代）

晓辟未央宫，千袍拥赭红。
分班百寮底，得邑万山中。
丽笔元摛锦，新章更绾铜。
定应随驿召，不久滞巴东。
次韵子权见寄
王令（宋代）

当世雄图不可怀，退居蒿艾自沉埋。
门无来足荆生道，病不能锄草上阶。
自是直方违世易，况将疏懒合人乖。
无由与子同樵种，回首平林浪可柴。
寄桂州张谏议和永叔
梅尧臣（宋代）

桂林太守几时行，泛汴桃花浪已腾。
目极云阴低远树，夜寒风急乱春灯。
巢鸣翡翠愁无限，水宿鸳鸯冷不胜。
阳朔山前好峰岭，为公怜爱万千层。
再次寄肯堂韵五首 其四
陈造（宋代）

倦游祇有囊诗锦，试为高人一笑开。当日留题海山寺，旋闻石刻暗莓苔。
元日早朝行
鲍防（唐代）

乾元发生春为宗，盛德在木斗建东。
东方岁星大明宫，南山喜建摇晴空。
望云五等舞万玉，献寿一声出千峰。
文昌随彩礼乐正，太平下直旌旗红。
师旷应律调黄钟，王良运策调时龙。
玄冥无事归朔土，青帝放身入朱宫。
九韶九变五声里，四方四友一身中。
天何言哉乐无穷，广成彭祖为三公。
野臣潜随击壤老，日下鼓腹歌可封。
奉酬颜使君真卿王员外圆宿寺兼送员外使回
皎然（唐代）

鲁公邀省客，贫寺人过少。锦帐惟野花，竹屏有窗筱。

朝行石色净，夜听泉声小。释事情已高，依禅境无扰。

超遥长路首，怅望空林杪。离思从此生，还将此心了。
祭佛照塔
释善珍（宋代）

师在乾淳，名塞穹壤。
据妙喜室，鞭挞龙象。
诸子迭出，如凤如麟。
如雷破蛰，何草不春。
余不肖孙，亦忝备位。
芜辞匪渎，惟以识愧。
郊庙朝会歌辞绍熙元年恭上寿星圣皇太后至尊
佚名（隋代）

仰止皇居，九门载闢。
丽日重光，非烟五色。
雷动万乘，云从百辟。
咫尺重霄，鞠躬屏息。
丹青阁
华岳（宋代）

阁上阑干紫翠环，阁中身世异尘寰。
长虹吸月印秋水，孤鹜伴尘量晚山。
万里风烟屏帐裹，一时人物画图间。
凌烟须是男儿事，却恐功名未放閒。
秋郊
刘应时（宋代）

柿叶飘零满屋除，半山衔日落丘墟。
睡余不觉西风急，乱我窗前数板书。
闰重阳菊花
张明中（宋代）

钿金拖蜡道家妆，篱下秋风久久香。前后开来二十日，只应分付两重阳。
南台山
黄瑜（明代）

南台北台浮黛鬟，宋朝陵墓遍荒山。玉鱼金椀谁曾见，梅花流水空潺潺。
和红蕉二首 其二
吕陶（宋代）

绮窗开处画堂西，红绿相参数尺低。种得青琳生宝焰，裁将丹锦护封题。

染因乘露皆鲜翠，舞为交竿少整齐。惆怅夜来经暮雨，妆痕几点带娇啼。
九日祁城外
周南（宋代）

清晨驱马出重闉，渐有狂花似小春。
草市丰年声洩洩，官河霁色水粼粼。
山林送老无予罪，物色愁人逐岁新。
便拟移家去城郭，可无萸菊慰慈亲。
送曾侍御子翘按三吴
欧大任（明代）

风流为政十年馀，豸角新乘使者车。揽辔谁当陈仲举，题桥人识马相如。

便宜诸疏行应草，畚锸三江尽可书。漕事东南宵旰急，水荒何计起樵渔。
寄卢威仲中书
刘克庄（宋代）

艾翁孝庙老词臣，曾许樗翁接后尘。
想见柳边飞盖客，不忘花外小车人。
无斜封出公严惮，有赐金挥仆未贫。
闻上三房归大手，周洪以后欠新纶。
桐江行
陆游（宋代）

我来桐江今几时，面骨峥嵘鬓如雪。
怒嗔不复有端绪，谗谤何曾容辨说。
十年山栖却水食，酿桂餐芝自芳洁。
作官一饱仰红腐，坐对盘餐常呕噎。
雪晴宿戒南山游，剩要赋咏临清流。
将行复辍却退坐，台符吏牍令人愁。
胸中崔嵬向谁吐，独立凭高时自语。
文章当以气为主，无怪今人不如古。
木兰花慢 寿崔子文
王恽（元代）

际河山两界，道此地，正文卫。才北渚离筵，南亭奔迓，终岁倥＊。风流故家从事，暂淹留、莲幕簿书业。更办锦＊诗句，笔端晕碧裁红。今朝寿席且从容。宾客喜相同。就雪蚁浮香，眉毫舒彩，莫放杯空。人生正须适意，尽冰梢、蜡蒂未冲融。海曲尚存遗爱，稼齐自有春风。
与时彦登岸折梨花口号
王洪（明代）

一树繁花开远田，閒来攀折晓风前。天涯何处无春色，不遇情人空自怜。
盖延
徐钧（宋代）

力挽强弓数百斤，兵锋到处策奇勋。
可怜轻敌多深入，不似君王善料军。
天平矼入师子林
汪徵远（清代）

深松寒白石，僻路到人稀。仰见高峰顶，孤僧采药归。

云多从杖起，鸟不上山飞。薄暮一声磬，猿公来款扉。
百安谣（寿主簿·二月廿一）
三槐（宋代）

武夷秀气，萃君家、春芭融和时节。赏了花朝才六日，曾记挺生英杰。量吸鲸川，志吞牛渚，标格冰壶洁。台星明处，年年辉映南极。

须信早晚横翔，云霄直上，宁久栖鸾棘。富贵荣华年正少，谢砌芝兰秀发。行及瓜期，荣趋花县，百里民怀德。交腾荐剡。褒迁大振勋业。
雨亟溪流百丈赪山为市者失千金偶成 其一
林俊（明代）

雷雨分霄亟，溪流四望交。熊应蛟并穴，鹜与鹊争巢。

没舍留残脊，沈洲见断茅。江心愁外寺，虚阁且僧庖。
和章国华祈雨呈平父诸兄三首 其二
朱熹（宋代）

九重清夜仰昭回，旱魃知从何处来。不是幽人祈得雨，又烦丹诏走风雷。
潇湘静
佚名（宋代）

画帘微卷香风逗。正明月、乍圆时候。金盘露冷，玉炉篆消，渐红鳞生酒。娇唱倚繁弦，琼枝碎、轻回云袖。风台歌短、铜壶漏永，人欲醉、夜如昼。
因念流年迅景，被浮名、暗辜欢偶。人生大抵，离多会少，更相将白首。何似猛寻芳，都莫问、积金过斗。歌阑宴阕，云窗凤枕，钗横麝透。
客邸昼寝起而追程
释绍嵩（宋代）

客裹无聊久合并，梦回南北昧平生。
苦吟风月唯添病，独冒烟岚促去程。
城外诸峰迎落照，花边白犬吠流莺。
阮途未用嗟漂泊，自有孤云识此情。
途中杂题六首
赵蕃（宋代）

异俗吁成怕，吾身行若何。
略人仍负担，祭鬼更鸣锣。
途中柳
李中（五代）

翠色晴来近，长亭路去遥。无人折烟缕，落日拂溪桥。
桃花
陈月潭（宋代）

双桨春风款款移，斜阳平半落芳池。
不妨暂向桥边驻，更为桃花了一诗。
杂兴十首 其十
陆游（宋代）

瞿聃杨墨宁非学，治狱行兵亦有师。惟是儒生知择术，百年穷达守书诗。
和圣俞逢卖梅花五首 其二
刘敞（宋代）

三月都城雪卷沙，幽芳偏恨杂群花。九衢何处江南客，一笑相知越女家。
文宣王及其弟子赞
宋高宗（宋代）

遐想子期，挟策圣帷。
涉道是嗜，惟士可縻。
在德既贤，在名乃垂。
洋洋之风，逮今四驰。
偈颂九十三首
释梵琮（宋代）

赤手为提纲，豁开善法堂。
灯笼开口笑，露柱放毫光。
去即印住，住即印破。
不去不住，玄关金锁。
放开一线，无可不可。
五老暗点头，东湖轻抹过。
唱个月弯弯，调古无人和。
题伍员庙
徐凝（唐代）

千载空祠云海头，夫差亡国已千秋。

浙波只有灵涛在，拜奠青山人不休。
过吴兴城
卫宗武（宋代）

两溪浮玉浸晴空，万井楼台一苇通。
舟过恍如蓬岛客，人行疑在广寒宫。
青山迎送犹佳友，绿鬓往来成老翁。
遐想坡仙莘老辈，迩来那复有遗风。
自题变法条议后 其二
孙诒让（清代）

锲舟瞀论陋儒冠，属草奇觚急就难。纵是屈平能制法，却愁腾怨到椒兰。
史镇江丐祠得请仍进职 其一
赵汝燧（宋代）

两载南徐屈从臣，笑谈樽俎运精神。民无土木丝毫费，手挈江山表里新。

千里舳舻渠水利，一团锦绣阆风春。夹河柳接甘棠影，下有攀辕卧辙人。
代人纳婿亲会致语口号
史浩（宋代）

人物宣城妙九州，乘龙果是属清流。相逢解赋澄江练，上胜都归叠嶂楼。

画戟林中银漏迥，香梅影底玉杯浮。洞房咫尺笙歌沸，谁道华胥祇梦游。
端平二年端午帖子词 其二 贵妃閤
洪咨夔（宋代）

萱长宜男草，榴开结子花。欢声喧令节，庆事属天家。
觉林寺
赵抃（宋代）

古寺无碑刻，僧云不记年。自馀安所问，惟是爱林泉。
下第投所知
杜荀鹤（唐代）

若以名场内，谁无一轴诗。纵饶生白发，岂敢怨明时。

知己虽然切，春官未必私。宁教读书眼，不有看花期。
西方庵
朱方蔼（清代）

缘崖折而下，鸟道似凿空。兹来本游遨，反抱失足恐。

二分垂其本，一步一神悚。幸有木扶阑，不知滑双踵。

径尽得平岚，筠松四围拱。数椽青豆房，缭曲类岩洞。

屋后挺一峰，拔地千丈耸。乔松生其巅，蟠根少培壅。

居然历岁千，翠盖自郁蓊。同行诧异见，狂叫兴飞动。

山僧解留宾，茗碗殷勤奉。聊坐息我劳，去路还贾勇。
茶园王琰求清暑堂诗次王民瞻敷文胡邦衡资政
周必大（宋代）

早遮西日觅王官，晚倚南窗审膝安。
亹亹清风挥麈落，纷纷苍膝著笙寒。
花前白酒倾云液，竹里行厨洗玉盘。
江月上时凉意足，四弦三弄泻惊湍。
次韵彦周见寄二首 其一
释德洪（宋代）

诗先春色附湘船，来与幽人结净缘。句好空惊碧云合，韵高疑净白鸥前。

君应归诵陶彭泽，我亦南寻率子廉。想见江头同握手，采茶时节雨馀天。
九月廿一日雪书呈进之
赵蕃（宋代）

一夜悲风晓辄收，布衾如铁强扶头。
乍惊皎皎明窗纸，稍见扶扶集瓦沟。
失怪竞闻村巷犬，乱行难觅远汀鸥。
欣然欲作临流看，却恨凛乎难久留。
未央才人歌
庾肩吾（南北朝）

从来守未央，转欲讶春芳。朝风凌日色，夜月夺灯光。

相逢傥游豫，暂为卷衣裳。
夜雨次谢梅岐韵
范嵩（明代）

石燕拂空飞，骤雨喧窗次。瓴建势如倾，风回声若濞。

阴霾四望弥，膏泽千家施。轰雷寂复鸣，宿鸟惊还迟。

霶霈遍尘寰，须臾足沟遂。天造陡晦冥，月姊翻嫌忌。

爽气入帘深，寒霏沾袂渍。潜滋土脉和，半褪春桃腻。

洒洒滴空阶，凄凄来晚吹。藜床夜屡移，竹几凭难寐。

补陋竟何禆，搴裳聊尔避。羁怀动客愁，桂艇凭谁寄。

散乱若跳珠，摧残如忿鸷。漂麦水冲阶，滋兰芬入鼻。

更催漏箭频，灯逼檐花致。翻怜乳雀巢，祗悦枯鱼肆。

闪电掣金蛇，浮云飞铁骑。敲篷驱睡魔，洒幔伤闺思。

沾衣生暗寒，浥柳添新媚。诘旦启柴关，烟云飞满地。
太常李博士史馆孙秘丞相继奉使浙右博士至郡以孙侯诗三章示予且以致意因次韵和酬 其三
杨亿（宋代）

北极分忧瞩，东瓯布惠和。曾蒙倾盖分，偶得枉帆过。

郑驿非常速，融樽复几何。孙侯不假道，鄙我信为多。
立春日侍宴内出剪彩花应制
苏颋（唐代）

晓入宜春苑，秾芳吐禁中。剪刀因裂素，妆粉为开红。

彩异惊流雪，香饶点便风。裁成识天意，万物与花同。
读吴正仲重台梅花诗
梅尧臣（宋代）

楚梅何多叶，缥蔕攒琼瑰。
常惜岁景尽，每先春风开。
龙沙雪为友，青女霜作媒。
托根迩庙堂，结子助鼎鼒。
吴侯本吴人，笔力高崔嵬。
但咏同姓木，予非梁栋材。
卧芝山房为传木虚弟木剡作 其四
黎民表（明代）

闭门日日草玄文，阶下熏成五色云。灵药不将鸡犬试，仙坛今已候王君。
道中绝句 其二
韩驹（宋代）

野岸黄榆三万栽，枯根断处水容开。隋堤二月春如许，看取柔条拂面来。
别赵丞
何文季（宋代）

花县平分月，冰壶不受尘。
圆机皆中理，礼爱独亲仁。
晚菊长留节，寒梅自作春。
无家可归去，须有筑台人。
偈二十二首
释子淳（宋代）

出家儿，无休暇，终日忙忙空构架。
临行一著火区区，眼见耳闻架不怕。
百骸狼藉撒奚为，普请般柴用烧化。
再次韵题于生画豹二首 其一
徐俯（宋代）

耽酒丰城客子，醉画山崦人家。他日营丘伯仲，高名远出长沙。
燕
陆游（宋代）

春昼花明映柳纤，燕归胜事始能兼。
争梁谇语惊幽梦，掠地斜飞避画帘。
雏食得虫应自喜，巢泥经雨更频添。
去来要是知时节，常怪人嘲作附炎。
闵雨
刘敞（宋代）

风伯会何憾，高云不少留。声如鬼神过，势卷日星浮。

河汉漠无象，鱼龙方自忧。古书难尽信，雩舞竟悠悠。
王辛甫示朱敬堂钓台诗卷次韵
徐瑞（宋代）

七里滩光照客裘，双台登览意难休。
当时蔑视麒鏖楦，季汉反成党锢钧。
山水何心供吊古，奸雄有面肯包羞，
摩挲苍峭追陈迹，四十四年重泛舟。
次韵程帅二首
陈造（宋代）

从昔文章盖代翁，言间有物自无同。
娟妍徒玩花含露，洒落还惊月印空。
底许贱工惭擢矢，信知妙斲有成风。
古今一印元呈露，要在神融领会中。
满庭芳 二舅魏知房戍沂州，见示此词，因次
刘敏中（元代）

鞍马雄豪，绅驰骤，几年都付寻常。边城岁晚，莲幕锦生光。得意尊前一笑，遐冲具威凛秋霜。人谁似，胸怀豁落，温雅更文章。从军真乐事，功名那问，故国他乡。笑熊非渭水，龙卧南阳。从此鹏程高举，快天风万里无妨。回首怅，穷途狂客，摇荡叹行藏。
雪晴过庾岭
陈天资（明代）

逢人尽说庾关险，此日闲登绝顶来。远近紫梧巢鹤睡，清虚楼阁倚云开。

摩空日映双旌过，鸣涧风生万壑哀。极目千山一澄霁，许身今已在瑶台。
道中观戽水戏书
张蕴（宋代）

秧马泥深茧犊閒，烛龙顾影桔槔间。
寻常六月江南雨，不比君王帑藏悭。
浦城道中
黄裳（宋代）

湛碧随人山涧水，清香迎我稻花风。也知吟者多幽趣，物态偏能与意同。
车行枣花下
姚燮（清代）

香来昧所自，即之还疑无。翘首见崇柯，黄粟金纷敷。

琐屑似岩桂，一一明鄂跗。夕意月能媚，晨态烟为梳。

离尘绝搴撷，野蝶升徐徐。飘英未及地，若将依我裾。

芬扬倘不远，气郁谁能知？停鞭一为恋，至悦适静娱。
秋雨偶然作 其二
钱仪吉（清代）

芳川绕湘漓，大山耸峨岷。晴天望不见，况兹晦冥辰。

望之夫何为，中有平生亲。桂椒实同性，枞桧但异身。

萧樛阅岁序，结轖怀远人。蓄疑无以析，含意不得申。

何当策乘驵，万里通双轮。
江楼春望
于武陵（唐代）

楼下长江路，舟车昼不闲。
鸟声非故国，春色是他山。
一望云复水，几重河与关。
愁心随落日，万里各西还。
春贴子词·太皇太后阁六首
司马光（宋代）

冰澌半争波先绿，柳叶未生条已黄。
四海澄清天子孝，朝回日奉万年觞。
溪桥看月
丘葵（宋代）

当空一明镜，圆圆水中见。
常恨溪头风，吹来皱水面。
水面皱犹可，月碎成万片。
无用
郭之奇（明代）

儒有真无用，毕世守诗书。但希前轨合，而与世情疏。

朝朝含瓦石，忽忽老居诸。我生终未得，大业久成虚。

抗言方在昔，即事古何如。前亨有人籍，后蹇逢天除。

歌商惭驷马，吟泽稿三闾。饥仰西薇剩，寒思陵织馀。

枳途愁步局，云路苦飞徐。欲济川无楫，将驰辙败车。

自敛生刍束，寄身逆旅庐。弃置勿重陈，退修吾服初。
行香子 其四 题读易图
吴绮（清代）

西府中枢，剖竹分符。春梦后、一事都无。传神阿堵，似者谁与。

是少狂客，中傲吏，老潜夫。

一曲红幺，三生翠袖。天知道、诗酒吾徒。晚年学易，忏悔消除。

有遁之六，渐之二，履之初。
喜刘景文至
苏轼（宋代）

天明小儿更传呼，髯刘已到城南隅。
尺书真是髯手迹，起坐熨眼知有无。
今人不作古人事，今世有此古丈夫。
我闻其来喜欲舞，病自能起不用扶。
江淮旱久尘土恶，朝来清雨濯鬓须。
相看握手了无事，千里一笑毋乃迂。
平生所乐在吴会，老死欲葬杭与苏。
过江西来二百日，冷落山水愁吴姝。
新堤旧井各无恙，参寥六一岂念吾。
别后新诗巧摹写，袖中知有钱塘湖。
送了明长老归长芦
释宗杲（宋代）

人言棒头出孝子，我道怜儿不觉丑。
长芦长老恁麽来，妙喜空费一张口。
纵教四海妄流传，野干能作师子吼。
孰云无物赠伊行，喝下铁围山倒走。
书壁
张耒（宋代）

后院人稀到，荒池半是苔。
好花随地有，幽鸟自山来。
靡靡香草合，阴阴夏木催。
昭亭有佳色，每至不容回。
大藤峡徭老
黄佐（明代）

大藤勋业使人疑，今日褰帷始见之。每忆韩公成感叹，且令徭老望威仪。

江山道梗空千里，兵甲屯云又一时。闻道招安成妙算，从前真觉费王师。
元日早朝
李昌祺（明代）

熹微曙色半氤氲，阊阖初开卤簿陈。云表露凝仙掌重，仗前风细佩声匀。

雪消鳷鹊千门晓，花映鸳鸯合殿春。久侍朝班无寸补，年年此日沐恩新。
元日乌撒
王钝（明代）

二十三年洪武春，自怜常作远游人。椒觞阻荐萱堂酒，剑佩空沾驿路尘。

万里云南新报捷，千场塞北旧伤神。绵绵乌撒青山外，笑煞华筵庆寿宾。
寄侍御从舅
权德舆（唐代）

靡靡南轩蕙，迎风转芳滋。落落幽涧松，百尺无附枝。

世物自多幽，达人心不羁。偶陈幕中画，未负林间期。

感恩从慰荐，循性难絷维。野鹤无俗质，孤云多异姿。

清泠松露泫，照灼岩花迟。终当税尘驾，来就东山嬉。
次韵酬昌秋侠见贶之句
孔武仲（宋代）

读君诗句骨毛寒，直恐吟来得意难。
划若震雷惊蛰户，烂如奎宿照云端。
锋芒剸截昆山玉，意气腾凌大海澜。
欲识词源最清处，露珠新滴水精盘。
别苏别驾南归四首 其一
胡应麟（明代）

邂逅相逢兴独豪，平原十日醉葡萄。风前忽奏阳关曲，别泪千行堕宝刀。
元日词其一·御阁
晏殊（宋代）

莺谷春风柳上归，禁闱芳树渐依依。
尧年亿万如天远，万国欢心拱太微。
友人山亭
殷遥（唐代）

故人虽薄宦，往往涉清溪。凿牖对山月，褰裳拂涧霓。

游鱼逆水上，宿鸟向风栖。一见桃花发，能令秦汉迷。
汉皋寄东京雷生眉生二首 其一
吴曾徯（清代）

太华终南秀，神龙野鹤姿。四川曾叱驭，东海竟探骊。

雅量周瑜器，雄才鲁肃知。轻肥竞年少，相贵笑群儿。
南歌子
向子諲（宋代）

喜甚，因赋是词云

我入三摩地，人疑小有天。君王送老白云边。不用丹青图画、上凌烟。

喜揽澄清辔，能同载酒船。相逢忽谩别经年。好是两身强健、在尊前。
禅人写真请赞十二首
释昙华（宋代）

江上青山千万叠，水边茅屋两三间。
朝来无限扁舟过，何似渠侬把钓竿。
采薇山之巅赠张无梦先生
郭祥正（宋代）

先生曰采薇山之巅兮，吾非求为之仙。吾无一亩之宅，一丘之田。

饥食山之薇，渴饮山之泉。岩为吾居兮，鹿为吾马。

吾岂不足兮，翱翔乎山之间。彼世俗之混混兮，嗟苦短之白日。

此一身之悠悠兮，聊自乐以穷年。彼尘埃之荏苒兮，此云烟之绵联。

谁谓才之大兮，慨匠氏之弗取。吾独幸其弗取兮，森葱苍而自全。

粤吾君之为治兮，三王之圣。而吾相之为辅兮，伊周之贤。

吾父吾母兮，皆善终以天算。进何忧而退何憾兮，养吾气之浩然。

弟子进而赞曰：采薇山之巅兮，其乐也如此。衣曳曳而情飘飘兮，愿执辔而往焉。
和邻几前岁同济川原甫赏阁后杏花今兹蕊之有
韩维（宋代）

春风几日到蓬莱，仙伯初惊杏蕊开。
绕树独听清夜漏，怀人空蕊昔年杯。
坐怜珍赏同心隔，愁见新芳入眼来。
欲折繁枝有所赠，九重丹禁照瑶魁。
题书屋壁
汪琬（明代）

繁花覆药栏，竟日自盘桓。欲掇浮名易，能持晚节难。

蔬盘支岁俭，絮帽敌春寒。莫觅安心法，心闲是处安。
张曲江铁像诗
唐庚（宋代）

开元太平久，错处非一拍。就令乏贤人，何至相仙客。

直道既彫乏，曲江遂疏斥。汲黯困后薪，贾生罢前席。

金鉴束高阁，铁胎空数尺。妙处难形容，英表良髣髴。

摩挲许国姿，尚想立朝色。同时反弃置，异代长叹息。
送汤中丞和蕃
皇甫曾（唐代）

继好中司出，天心外国知。已传尧雨露，更说汉威仪。

陇上应回尧，河源复载驰。孤峰问徒御，空碛见旌麾。

春草乡愁起，边城旅梦移。莫嗟行远地，此去答恩私。
瓜洲风雨不克渡江
徐阶（明代）

未遂归来愿，空惊岁月奔。
布帆三日雨，茅屋数家村。
山气遥连海，江声近在门。
无缘得飞渡，东望欲消魂。
次韵张元明同边郎中游西湖二君讲同年之好有此游
周紫芝（宋代）

十里春波翠染衣，小寻鱼鸟共追随。船头风急何妨醉，湖上山多尽入诗。

藜杖偶来飞絮里，芦鞭犹忆看花时。两公人物如连璧，同上金銮亦未迟。
金陵杂兴二百首
苏泂（宋代）

兵戈啑血只空回，天意人情未可猜。
堪笑当时谁督府，卷旗夜半渡长淮。
伤春词寄紫元四首
白玉蟾（宋代）

幽人何事苦伤春，春雨无端愁杀人。
不但幽人独愁怨，江头多少柳眉颦。
酬君贶和景仁对酒见寄三首
司马光（宋代）

懒拙无时用，耆朋独我思。
乘闲同把酒，道旧各成诗。
高义刮眼膜，清风生鬓丝。
方交激衰俗，贱子实何为。
除夜用前韵
陈傅良（宋代）

春来十日垂垂雨，岁尽今朝亦未晴。
衰老见年殊不觉，卧听穿叶打窗声。
次韵元乐登南楼
洪朋（宋代）

诗翁骑马去，城观对清氛。胜地依依在，真人往往闻。

天高梅岭见，水落蓼洲分。知有荷锄者，只今麋鹿群。
行庆关
韩维（宋代）

高关拒重阻，险状固天设。
俯窥洪流奔，仰视赤崖绝。
来往无时停，千载一车辙。
我行触飞雨，舍辔上嵽嵲。
筋劳不敢息，黄土百丈裂。
伊昔六国馀，楚汉起相啮。
乘时急形便，利害校一发。
生民入鞭笞，溪谷日流血。
时平属真主，汾壤事西谒。
翠华此回旋，万骑出岩阙。
斯人一何幸，泽浸厚地彻。
烜哉行庆名，高与日星揭。
干戈昔不守，符传今尚撤。
昏明变夷险，在德信前说。
愧无能铭才，吊古空惨切。
次韵中秋风雨中约客叶元老有诗
魏了翁（宋代）

长雨顽云处处山，浃旬浑不露天悭。
鱼旟未光心如醉，鸿雁关天鬓欲斑。
月体晦明犹偶尔，酒肠舒惨亦浑閒。
只将愚虑酬佳赠，未必骚天不破颜。
次韵答刘正将
项安世（宋代）

落魄刘郎住藕池，湖南湖北竹枝词。风流故有诸孙句，绝妙都如幼妇碑。

玉斗歌成微醉后，银河曲就浅寒时。文章自倚兼馀体，不分人来只看诗。
龙井
朱骏声（清代）

毒龙何年来，潜此深渊中。虚崖喷流雪，惊湍写长风。

下插石峍崒。白云有时飞，恰挂岩边松。我心随白云，舒卷无始终。
杂兴
利登（宋代）

我昔游蓬莱，道过昆仓山。
青壁峭千仞，中分两径前。
上迳险且峭，行可求神仙。
下迳极夷易，蛇{尴监换虫}交蜿蜒。
毫釐一殊轨，安危异千年。
弃之从上征，高步追飞鸾。
勿谓下途易，下途前更艰。
拟青青河畔草
周紫芝（宋代）

四序相推迁，日月倏已逝。春风入猗兰，光艳照罗绮。

一朝霜雪入，容华苦憔悴。佳人惜朱颜，结缡奉君子。

安知远征途，中道成弃置。昔持鸳鸯锦，裁成合欢被。

今织回文机，中有相思字。相思日夜切，尺书无雁寄。

谁能知妾心，脉脉含远意。
柳梢青
周密（宋代）

藏双清图，奇悟入神，绝去笔墨畦径。卷尾补之自书柳梢青四词，辞语清丽，翰札遒劲，欣然有契于心。余因戏云：不知点胸老、放鹤翁同生一时，其清风雅韵，优劣当何如哉。翁噱曰：我知画而已，安与许事，君其问诸水滨。因次韵载名于后，庶异时开卷索笑，不为生客云。

约略春痕。吹香新句，照影清尊。洗尽时妆，效颦西子，不负东昏。

金沙旧事休论。尽消得、东风返魂。一段真清，风前孤驿，雪后前村。
颂古二十一首
释心月（宋代）

最好韶山境，烟笼翠色轻。
欲描描未就，猿鸟一声声。
度桃源岭
桑调元（清代）

梯烟度层冈，草青石径细。东偏雨气散，春空露一髻。

徐放众峰出，攒螺秀天际。岭首戴孤亭，江练横明霁。

依约越岚重，阳光互开闭。却看西溪树，映水低如荠。

岩阿垒怪石，太古结根蒂。汝寿保坚顽，人命苦浮脆。

插脚入白云，百年几坐憩。䆗窱洞门阴，雨过长薜荔。
挽韩忠定公 其二
林俊（明代）

大老安危系，幽明竟此分。易名彦国谥，锡葬稚圭坟。

特进三公品，重颁九祭文。素车前道路，孤泪落寒云。
送许季韶粹桂林
李洪（宋代）

除墨犹新湿诏黄，题舆不称愧龙光。
且观百粤蛟鳄徙，勿羡九霄鸾鹄翔。
早起待明诗
郭印（宋代）

夜阑呼仆起，四视有无云。
天际星犹烂，山头树未分。
虫鸣何限苦，鸡唱不曾闻。
欲验东方白，频看掌上文。
郊庙歌辞。善胜舞。肃顺
佚名（唐代）

乐奏四顺，福受万年。神归碧天，庭馀瑞烟。
送董正字归觐毗陵
无可（唐代）

暂辞雠校去，未发见新鸿。路入江波上，人归楚邑东。

山遥晴出树，野极暮连空。何以念兄弟，应思洁膳同。
休洗红
余继登（明代）

休洗红，洗红红不鲜。休弃妾，弃妾妾堪怜。妾命薄如水，嫁得游侠子。

游子夜夜游不归，贱妾独上流黄机。织成袨服与郎着，殷勤愿得郎心乐，郎心不乐妾安托。
诚上人求诗
释德洪（宋代）

我昔车轮翠里行，只今怀想似前生。那知古寺僧窗下，偶见高人眼倍明。

秋月半钩留客意，冻云千顷欲归情。杖藜笑出千峰去，添得苍崖响答声。
与赵寺丞
白玉蟾（宋代）

汞铅不在身中取，龙虎当於意外求。
会得这些真造化，何愁不晓炼丹头。
鳌峰李别驾暮归鹿步寄之
湛若水（明代）

大梅小梅放船归，东洲西洲烟霞迷。鳌峰丈人乘鳌去，甘泉野老望歔欷。
题吴氏四贤堂
罗鉴（宋代）

中光洪韩吕，文章之钜工。
密年偏参请，一镞直箭锋。
锦帐与画戟，稽古似不蒙。
遗像今伟然，吾敬吏部公。
满江红·夜雨凉甚忽动从戎之兴
刘克庄（宋代）

金甲雕戈，记当日、辕门初立。磨盾鼻、一挥千纸，龙蛇犹湿。铁马盾嘶营壁冷，楼船夜渡风涛急。有谁怜、猿臂故将军，无功级。
平戎策，从军什。零落尽，慵收拾。把茶经香传，时时温习。生怕客谈榆塞事，且教儿诵花间集。叹臣之壮也不如人，今何及。
张衡传
范晔（南北朝）

张衡字平子，南阳西鄂人也。衡少善属文，游于三辅，因入京师，观太学，遂通五经，贯六艺。虽才高于世，而无骄尚之情。常从容淡静，不好交接俗人。永元中，举孝廉不行，连辟公府不就。时天下承平日久，自王侯以下，莫不逾侈。衡乃拟班固《两都》作《二京赋》，因以讽谏。精思傅会，十年乃成。大将军邓骘奇其才，累召不应。

衡善机巧，尤致思于天文、阴阳、历算。安帝雅闻衡善术学，公车特征拜郎中，再迁为太史令。遂乃研核阴阳，妙尽璇玑之正，作浑天仪，著《灵宪》、《算罔论》，言甚详明。

顺帝初，再转，复为太史令。衡不慕当世，所居之官辄积年不徙。自去史职，五载复还。

阳嘉元年，复造候风地动仪。以精铜铸成，员径八尺，合盖隆起，形似酒尊，饰以篆文山龟鸟兽之形。中有都柱，傍行八道，施关发机。外有八龙，首衔铜丸，下有蟾蜍，张口承之。其牙机巧制，皆隐在尊中，覆盖周密无际。如有地动，尊则振龙，机发吐丸，而蟾蜍衔之。振声激扬，伺者因此觉知。虽一龙发机，而七首不动，寻其方面，乃知震之所在。验之以事，合契若神。自书典所记，未之有也。尝一龙机发而地不觉动，京师学者咸怪其无征。后数日驿至，果地震陇西，于是皆服其妙。自此以后，乃令史官记地动所从方起。

时政事渐损，权移于下，衡因上疏陈事。后迁侍中，帝引在帷幄，讽议左右。尝问天下所疾恶者。宦官惧其毁己，皆共目之，衡乃诡对而出。阉竖恐终为其患，遂共谗之。衡常思图身之事，以为吉凶倚伏，幽微难明。乃作《思玄赋》以宣寄情志。

永和初，出为河间相。时国王骄奢，不遵典宪；又多豪右，共为不轨。衡下车，治威严，整法度，阴知奸党名姓，一时收禽，上下肃然，称为政理。视事三年，上书乞骸骨，征拜尚书。年六十二，永和四年卒。
玲珑四犯 其二 再和午诒一百年前白荷花瓣
樊增祥（清代）

榜眼莲花，早历尽中书，廿四番考。太素光阴，三万六千过了。

曾考五世鸳鸯，一辈辈、白头双笑。记一年、一阕菱歌，红豆金箱不少。

那回偷采芳龄小。叹莲娃、生子都老。藏身粉指青编里，也抵中山一觉。

依旧浅水蓬莱，想玉面、皱纹羞照。忆折梅同下西洲，犹是玉台初稿。
陪郑諴郎中假日省中寓直
林宽（唐代）

宪厅名最重，假日许从容。床满诸司印，庭高五粒松。

井寻芸吏汲，茶拆岳僧封。鸟度帘旌暮，犹吟隔苑钟。
湘中见进士乔诩
罗隐（唐代）

吴公台下别经秋，破虏城边暂驻留。一笑有情堪解梦，

数年无故不同游。云牵楚思横鱼艇，柳送乡心入酒楼。

且酌松醪依旧醉，谁能相见向春愁。
送家安国赴成都教授三绝
苏辙（宋代）

城西社下老刘君，春服舞雩今几人。
白发弟兄惊我在，喜君游几亦天伦。
〈微之先生门人，惟仆与子瞻兄、复礼与退翁兄皆仕耳。
〉垂白相逢四十年，猖狂情味老俱阑。
论兵顿似前贤语，莫作当年故目看。
石室多年款志平，新书久溷里中生。
遣师今见朝廷意，文律还应似两京。
寄用晦上人
魏野（宋代）

帝里如何忘旧山，却因知已得名贤。
司仓道合唯无可，吏部交游祇大颠。
紫色袈裟无蕙带，清斋衬施有苔钱。
诗中琴里偏相忆，用晦还应信仲先。
渔家傲
欧阳修（宋代）

妾解清歌并巧笑。郎多才俊兼年少。何事抛儿行远道。无音耗。江头又绿王孙草。

昔日采花呈窈窕。玉容长笑花枝老。今日采花添懊恼。伤怀抱。玉容不及花枝好。
途中大热
孔武仲（宋代）

促促客行远，悠悠山路长。
南归当六月。复值此骄阳。
祝融秉炎火，清晓升扶桑。
流焰缎地精，兀兀驰涧冈。
篮与如入焙，坐席似探汤。
晴瞳熨不醒，背汗雨洋洋。
否闷几至死，忍渴尚徘徊。
愿借万里云，蔚蔚排穹苍。
护彼三足乌，潜行天中央。
继之以冷风，淅淅吹衣裳。
岂独一身轻，与物共清凉。
甫里先生故宅是时马县尹葺其庙
成廷圭（元代）

太湖三万六千顷，一代高贤独此翁。故宅有僧茶灶在，荒池无主鸭阑空。

松陵唱和知谁再，茅屋襟期与我同。最爱长洲马明府，艰危犹自挹高风。
过陂子径五十馀里乔木蔽天遣闷柒绝句 其四
杨万里（宋代）

为怜上轿齧人肩，下轿行来脚底穿。客子心心愁欲暮，碧云偏作半阴天。
昭化留别吴调元二首 其二
常纪（清代）

醇醪饮我比何如，雅意相关半月馀。心醉自今劳远梦，云山时惠一行书。
阳朔山
宋咸（宋代）

独起独高雄入汉，相耀相映翠成堆。
若非群玉崑西至，即是三峰海上来。
疑有洞天通日月，绝无樵路到尘埃。
如何得似巨灵手，擘向天家对凤台。
袁黄岩寄雁荡图及新诗见示颇怀壮游之感
王世贞（明代）

高枕柴门掩绿苔，素书惊为故人开。如分雁荡群青过，忽挟龙湫万玉来。

康乐恨长乖试屐，河阳诗好任登台。君家夏甫终难慕，双足何曾限八垓。
韩曾一首
刘克庄（宋代）

道散斯文体尚浮，韩曾力与化工侔。
山瞻泰华岩岩耸，河出崑崙混混流。
长庆从官销不得，熙宁丞相挽难留。
沧州奏疏潮州表，犹被人拈作话头。
琴泉轩次韵
李邴（宋代）

但怪朱丝韵枯木，那知古润坠寒泉。
鸟啼静夜应传谱，风入寒松拟续弦。
妙体难寻斤斲处，高吟宁堕膝横边。
饮光到此如欣舞，笑倒云门逸格禅。
领客游闻人氏省庵园
陈必复（宋代）

半夜雨方住，一春晴不常。
倚栏听鸟语，开户纳花香。
庭暮竹阴净，池风水气凉。
几番吟未稳，步月细平章。
诗三首 其一
王得臣（宋代）

大别山前拍湖水，坐觉烟波几千里。碧山亭上秋兴多，四时清景森云罗。

故人领麾江沔口，公暇登临频入手。
赏牡丹
刘禹锡（唐代）

庭前芍药妖无格，池上芙蕖净少情。
唯有牡丹真国色，花开时节动京城。
听角思归
顾况（唐代）

故园黄叶满青苔，梦破城头晓角哀。
此夜断肠人不见，起行残月影徘徊。
儿曹请赋草间黄花
舒岳祥（宋代）

树头绿叶无花看，树下黄花带叶开。
炎化新钱忘铸字，金成小盏欠施台。
贵人亭馆何曾识，野客园林不用栽。
斗草儿曹求入咏，苍苔留坐独徘徊。
月夕独酌二首 其一
张诩（明代）

近来天地少闲人，偶此倾杯对月真。啼鸟未知秋过半，落花犹错认残春。
感秋扇五首 其一
张侃（宋代）

须信此心元有性，苦将浊酒破人愁。旧愁未解新愁至，团扇因何怯去秋。
新亭
李光（宋代）

新亭结云根，暗谷通子午。环山缭远碧，云木巧相补。

峭壁倚层霄，痕迹无凿斧。朝登晻霭中，岚气随步武。

须臾大明升，万象快观睹。一日一坐间，变态难悉数。

松阴转虚檐，清梵出重庑。闾阎万瓦合，下视才一缕。

悠悠落日吞，耿耿寒月吐。邀朋文字饮，四座挥玉麈。

雅诗发天悭，妙语叩玄圃。援琴奏哀弹，得趣忘抑抚。

人生贵适意，涉世随仰俯。陋矣韩淮阴，耻与哙等伍。

三年瞬息中，聊作溪山主。杯深且乐圣，绠短强汲古。

至理在目击，何用苦撑拄。超然心境空，逸韵渺天宇。
洛水祖王公应诏诗
何劭（魏晋）

穆穆圣王，体此慈仁。友于之至，通于明神。游宴绸缪，情恋所亲。

通云饯之，于洛之滨。嵩崖岩岩，洪流汤汤。春风动衿，归雁和鸣。

我后飨客，鼓瑟吹笙。举爵惟别，闻乐伤情。嘉宴既终，白日西归。

群司告旋，鸾舆整绥。我皇重离，顿辔骖騑。临川永叹，酸涕沾颐。

崇恩感物，左右同悲。
拟古用陆国隐韵三首 其一
陶宗仪（明代）

古人重节义，出处盖弗苟。而我何为者，南北事奔走。

恻恻怀故里，去去成老丑。富贵不可期，聊以酌我酒。
寄沈懋学
佘世亨（明代）

遥忆青门子，西湖久客年。孤山调玉鹤，龙井试新泉。

洒落黄公望，风流葛稚川。相思空有梦，衰病更谁怜。